b'\n_START_ARTICLE_\nPaul Churchland\n_START_PARAGRAPH_\nPaul Churchland (s. 1942) on yhdysvaltalainen filosofi, joka ty\xc3\xb6skentelee Kalifornian yliopistossa San Diegossa. H\xc3\xa4net tunnetaan eliminatiivisen materialismin puolestapuhujana: h\xc3\xa4n katsoo, ett\xc3\xa4 sellaiset jokap\xc3\xa4iv\xc3\xa4iset k\xc3\xa4sitteet kuin uskomukset, tunteet ja halut ovat teoreettisia rakennelmia, joilla ei ole johdonmukaista m\xc3\xa4\xc3\xa4ritelm\xc3\xa4\xc3\xa4. T\xc3\xa4m\xc3\xa4n vuoksi t\xc3\xa4llaisilla k\xc3\xa4sitteill\xc3\xa4 ei tulisi olla oleellista roolia aivojen tieteellisess\xc3\xa4 ymm\xc3\xa4rt\xc3\xa4misess\xc3\xa4. Samoin kuin maailman selitt\xc3\xa4misess\xc3\xa4 ei nyky\xc3\xa4\xc3\xa4n tarvita sellaisia k\xc3\xa4sitteit\xc3\xa4 kuin onni tai noituus, tulevaisuuden neurotieteet eiv\xc3\xa4t todenn\xc3\xa4k\xc3\xb6isesti tule tarvitsemaan \xe2\x80\x9duskomuksia\xe2\x80\x9d tai \xe2\x80\x9dtunteita\xe2\x80\x9d aivojen toiminnan selitt\xc3\xa4miseen. Sen sijaan tiede voi keskitty\xc3\xa4 objektiivisiin ilmi\xc3\xb6ihin, kuten neuroneihin ja niiden v\xc3\xa4liseen toimintaan. Samalla eliminatiivinen materialismi t\xc3\xa4ht\xc3\xa4\xc3\xa4 koko arkipsykologian tai \xe2\x80\x9dkansanpsykologian\xe2\x80\x9d (folk psychology) eliminoimiseen.'